REGOLAMENT TAL-KUNSILL (KE) Nru 733/2007
tat-22 ta’ Frar 2007
dwar l-implimentazzjoni tal-Ftehim bejn l-Unjoni Ewropea u l-Gvern tal-Kanada dwar il-konklużjoni tan-negozjati dwar l-Artikolu XXIV.6 tal-GATT 1994, li jemenda u jissupplimenta l-Anness I tar-Regolament (KEE) Nru 2658/87 dwar in-nomenklatura tariffarja u ta’ l-istatistika u dwar it-Tariffa Doganali Komuni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1)
Ir-Regolament tal-Kunsill (KEE) Nru 2658/87 (1) stabbilixxa nomenklatura għall-merkanzija, minn issa ’l quddiem imsejħa bħala “In-Nomenklatura Magħquda”, u ffissa r-rati ta’ taxxi konvenzjonali tat-Tariffa Doganali Komuni.
(2)
Bid-Deċiżjoni tiegħu 2007/444/KE tat-22 ta’ Frar 2007 dwar il-konklużjoni ta’ Ftehim bejn il-Komunità Ewropea u l-Gvern tal-Kanada rigward il-konklużjoni tan-Negozjati dwar l-Artikolu XXIV.6 tal-GATT (2), il-Kunsill approva, f’isem il-Komunità, il-Ftehim bl-iskop li jingħalqu n-negozjati li bdew skond l-Artikolu XXIV.6 tal-GATT 1994.
(3)
Ir-Regolament (KEE) Nru 2658/87 għandu għaldaqstant jiġi emendat u ssupplimentat kif xieraq,
ADOTTA DAN IR-REGOLAMENT:
Artikolu 1
Fir-Regolament (KEE) Nru 2658/87, l-Anness 7 tat-Taqsima III tal-Parti Tlieta (kwoti tariffarji tad-WTO li jridu jinfetħu mill-Awtoritajiet Kompetenti tal-Komunità) għandu jiġi emendat bil-kwoti tariffarji u jiġi supplimentat bil-volumi li jidhru fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Awwissu 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Frar 2007.